તો વળી ભાવનગરમાં હાર્દિક સામે ખૂલીને બોલનાર અશ્વિનનો ભરપૂર વિરોધ થઈ રહ્યો છે અને પાસ દ્વારા આ ઘટનાને ભાજપનું કાવતરું ગણાવીને ભાજપ હાય હાયના નારા લગાવાઈ રહ્યા છે. હવે વાત કરીએ કોંગ્રેસની તો કોંગ્રેસ સીડી કાંડની ઘટનામાં હાર્દિકની પડખે છે, પરંતુ શક્તિસિંહે હાર્દિકમાં સરદાર પટેલના ડીએનએ હોવાની વાત ઉચ્ચારીને કોંગ્રેસે કુહાડી પર પગ મૂકી દીધો છે. હાર્દિકનો ભલે વિરોધ હોય પરંતુ સરદાર પટેલના વંશજ સમાન ગણાવતા કેટલાક પાટીદારો કોંગ્રેસની વિરોધમાં આવી ગયા છે. સુરત, ભાવનગર,અમરેલી સહિત કેટલાક સ્થળોએ કેટલાક લોકોએ કોંગ્રેસના પૂતળાનું દહન કર્યું હતું, અને કોંગ્રેસ માફી માંગે તેવી પણ માંગણી કરી હતી. સુરત જિલ્લાના બારડોલી સરદાર ચોક ખાતે ભાજપ દ્વારા શક્તિસિંહ ગોહિલનું પૂતળા દહન કરવામાં આવ્યું હતું. સરદાર પટેલ વિશે કરેલ અપમાનનો વિરોધ દર્શાવી કર્યા સુત્રોચ્ચારો કરવામાં આવ્યા હતા. આમ ગુજરાતમાં આજના દિવસ દરમિયાન તો પૂતળા દહનથી જ રાજકારણ ગરમાઈ ગયું છે અને બીજી તરફ હાર્દિકે આ સીડી મુદ્દે કોઈ સ્પષ્ટતા કરી નથી. હવે જોવું રહ્યું કે આવનારા સમયમાં આ સીડી અને તેમાં હાર્દિક છે કે નહીં તે અંગે કોઈ સ્પષ્ટતા કરવામાં આવે છે કે નહીં.